Zuma teken Fica-wetsontwerpPres. Jacob Zuma. Argieffoto: Ntswe Mokoena, GCIS Die wet is ŉ poging om geldwassery te bekamp en sal banke verplig om die finansiële sake van prominente mense te fynkam. Die wet maak onder meer voorsiening vir soektogte sonder ŉ lasbrief. Dit was glo een van die redes hoekom Zuma nie onmiddellik die wet bekragtig het nie aangesien hy van mening was dit kan moontlik op onregverdige wyse mense se reg op privaatheid skend. Volgens ŉ verklaring van die presidensie is Zuma egter nou tevrede dat die wet die grondwetlike bekommernisse wat hy oor die lasbriewe geopper het, aanspreek. LP’s van opposisiepartye maan Zuma al ŉ geruime tyd om die wysigingswetsontwerp onmiddellik te teken. Dit volg nadat die Nasionale Vergadering klein veranderings daaraan aangebring het omdat Zuma bekommerd was dat dit moontlik ongrondwetlik kan wees en dit toe deur alle partye aanvaar is. Zuma is erg gekap oor sy hantering van die saak. Floyd Shivambu, EFF-LP, het gesê dit is duidelik dat die hele proses onnodig was en net daargestel is om Zuma se persoonlike bates te beskerm. “Dit is net omdat die Guptas gesê het die wet moenie geteken word nie,” het Shivambu gesê. Nqabayomzi Kwankwa, UDM-LP, het verder gegaan en gesê Zuma het die wet vir ses maande op sy lessenaar laat lê om “al die geld in sy bankrekening rond te skuif”. “Dis loutere onsin, selfs al is hy die president. Jy is ŉ leier wat die plundering van openbare hulpbronne fasiliteer,” het hy Zuma toegesnou. Mzwanele (Jimmy) Manyi, president van die Progressive Professionals Forum (PPF), het in Janaurie gesê die wysigingswetsontwerp is ’n komplot om die ANC “so bankrot soos die hel te maak” voor die nasionale verkiesing in 2019. Manyi het die parlement se staande komitee oor finansies toegespreek oor dié teen-geldwassery-wetsontwerp en het gesê die wet sal ingespan word om ANC-skenkers te verneder en op die swartlys te plaas sodat die ANC bankrot kan raak.